
Víz szerkezetének modellezése széles hőmérséklet-tartományon.

Kulcsszavak: vízmodellek; molekuladinamika; szerkezeti függvény; Lennard-Jones potenciál; hidrogénkötés-hálózat
A víz különleges fizikai-kémiai tulajdonságainak megértése kulcsfontosságú a természet- és élettudományok számos területén. Dolgozatomban különböző Lennard-Jones típusú kölcsönhatási potenciálokkal végeztem molekuladinamikai szimulációkat, hogy összehasonlítsam a vízmodellek szerkezeti tulajdonságait széles hőmérséklet-tartományban. A 4 ezer molekulát tartalmazó rendszerek szimulációihoz a GROMACS szimulációs szoftvert használtam. A szimulációk eredményeként parciális radiális eloszlásfüggvényeket számítottam, amelyekből neutron- és röntgendiffrakciós szerkezeti függvényeket állítottam elő, majd ezeket összevetettem a megfelelő hőmérsékletű kísérleti, diffrakciós adatokkal.
Eredményeim szerint a TIP4P-típusú, az eredeti modellel közel megegyező geometriájú modellek adták a legjobb illeszkedést a kísérleti szerkezeti függvényekhez, különösen a TIP4P/2005-ös változat. Kimutattam, hogy a komplexebb, több kölcsönhatási hellyel rendelkező modellek nem feltétlenül nyújtanak pontosabb szerkezeti leírást. Továbbá, az újabb modellek szerkezeti pontosság terén nem mindig múlják felül a közel 20 éveseket. Emellett vizsgáltam a hidrogénkötés-hálózat statisztikai tulajdonságait, például az olyan molekulák arányát, amelyek kétszer donorként és kétszer akceptorként vesznek részt a kötésekben.
Eredményeim nemcsak a víz szerkezetének jobb megértéséhez járulnak hozzá, hanem segítenek az új vízmodellek fejlesztésében és alkalmazásában is, különösen azokban a szimulációkban, amelyekben a hidrogénkötés-hálózat vagy általában a szerkezet pontos leírása kulcsfontosságú. Emellett munkám referenciaként szolgálhat a modelleket használók számára, hogy pontosabban megértsék, mely területeken és milyen mértékben teljesítenek jól az egyes modellek. Ez különösen fontos annak érdekében, hogy a modellek megfeleljenek a konkrét célkitűzéseknek, és biztosítva legyen, hogy a szimulációkhoz a modellt kiválasztó kutatók megalapozott döntéseket hozhassanak, növelve ezáltal a kutatási és alkalmazási eredmények pontosságát és hatékonyságát.




